text: – Tá góðir vinir bjóða tær heim til sín, so spyr man ikki, hví man er bjóðaður heim, sigur Jenis av Rana, nú ein amerikanskur kavbátur knappliga aftur var at síggja í Nólsoyarfirði í morgun. Hetta er partur av størri framtíðarsamstarvi millum Føroyar og USA í einum heimi við alsamt størri geopolitiskum spenningum
text: #000005
text: Í síðstu viku hava føroyskir politikarar og embætisfólk verið umborð á amerikanska kavbátinum USS Gerogia, sum lá í Nólsoyarfirði, fyri millum annað at fáa innlit í, hvussu ein kavbátur virkar og sær út.
text: #000006
text: Hetta er triðju ferð í ár, at ein amerikanskur kavbátur er komin á Nólsoyarfjørð. Hin 5. mai kom USS Indiana, og 17. mai var USS John Warner her.
text: #000013
text: Fyrstnevndi skuldi skifta ein part av manningini, meðan hin kom fyri at senda ein mann á sjúkrahúsið. Amerikanskir kavbátar eru altso at síggja her við jøvnum millumbilum nú, eins og herskip eisini eru tað.
text: #000014
text: Og tað er júst sovorðni ørindi, sum USA vilja brúka Føroyar til, tí Føroyar liggja so væl placeraðar mitt í Norðuratlantshavinum í tí sokallaða GIUK-sundinum, sum amerikanarar vilja hava betri eftirlit við orsakað av nettup russiskari kavbátaferðslu. USA vil heita á Føroyar, soleiðis at teirra floti kann koma higar at fáa praktiskar tænastur sum eitt nú at skifta manning, fáa proviant, sleppa sær av við burturkast og so framvegis. Hetta við at herskipini koma í hesum ørindum er ikki nakað nýtt, men tað nýggja er, at vit nú síggja fleiri kavbátar.
text: #000015
text: – Eg spurdi teir, um kavbátar í størri tali fara at koma á vitjan her í Føroyum. Teir søgdu, at hetta er nógv tann styttra leiðin hjá kavbátum, sum eru her um leiðir. Annars fara teir til Skotlands, um teir skulu á sjúkrahús, skifta manning ella fáa proviant. Tá er lættari at koma hendan vegin, og tað siga vit sjálvandi ja til, sigur landsstýrismaðurin.
text: #000017
text: Var hendan vitjanin umborð eitt slag av fyrireikandi kunningarvitjan til føroyingar, tí at amerikanarar vænta fleiri kavbátar til Føroya?
text: #000018
text: – Tað hevur verið meira aktivitetur bæði á landi og sjógvi, síðan vit skrivaðu undir samstarvavtaluna við USA í 2020, og hetta er ivaleyst ein partur av tí.
text: #000021
text: Sum gongdin er nú, so fer Jenis av Rana ikki at aftra seg við at bjóða fleiri amerikanskum skipum, herundir kavbátum vælkomnum.
text: #000022
text: – Eg vænti, at teir fortseta við at koma til Føroya. Vit hava gott samstarv við USA, tað ynskja vit í núverandi stjórn. Vit vilja vera vinir við USA heldur enn Russland.
text: #000023
text: Spurdur um Føroyar eru áveg at blíva eitt slag av basa fyri amerikanska herflotan, sigur Jenis av Rana nei, men at landsstýrið hevur givið greitt til kennar, at amerikanarar eru vælkomnir í føroyskar havnir.
text: #000024
text: USS Georgia er 170 metrar langur og er millum heimsins størstu kavbátar. Hann er partur av kenda Ohio-klassanum hjá amerikanska flotanum og er kjarnorkurikin.
text: #000025
text: Fleiri av Ohio-klassanum hava kjarnorkuvápn umborð, men hesin kavbáturin USS Georgia hevur (sum vit vita av) ikki kjarnorkuvápn, men heldur krydsmissilir, sum eru langtrøkkandi og sera neyvar missilir.
text: #000026
text: Um fleiri kavbátar hjá amerikanska herflotanum fara at koma hendan vegin, er spurningurin, um kavbátar við kjarnorkuvápnum umborð eisini fara at koma á føroyskt øki, og um tað yvirhøvur ber til at nokta teimum, um teir til dømis hava bráðfangistørv á tí.
text: #000027
text: Men hvussu kanst tú vita, um komandi krígsskip ella kavbátar ikki hava kjarnorkuvápn umborð?
text: #000029
text: – Tað er ein føst avtala, sum er millum lond. Ikki bara Føroyar, men eisini onnur Norðurlond. Tá herskip koma, so sigur man, at tey eru vælkomin, bara tey ikki hava kjarnorkuvápn umborð og so víðari.
text: #000030